b'\n_START_ARTICLE_\nRicardo Martinelli\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nMartinellin sukujuuret ovat italialais-espanjalaiset. H\xc3\xa4n vietti lapsuutensa p\xc3\xa4\xc3\xa4osin Son\xc3\xa1ssa. H\xc3\xa4n valmistui merkonomiksi Colegio de La Salle de Ciudad de Panam\xc3\xa1sta. H\xc3\xa4n suoritti alemman korkeakoulututkinnon Staunton Military Academyssa Virginiassa Yhdysvalloissa. Vuonna 1973 h\xc3\xa4n sai BBA:n University of Arkansasista. Ylemm\xc3\xa4n kaupallisen alan tutkinnon h\xc3\xa4n suoritti INCAE:ssa San Jos\xc3\xa9ssa Costa Ricassa. _NEWLINE_Martinelli aloitti uransa Citibankissa ja meni 1981 hallintoteht\xc3\xa4viin Almac\xc3\xa9n 99 -tavarataloon, jonka h\xc3\xa4n my\xc3\xb6hemmin osti omistaja Wong Changin perheelt\xc3\xa4. Martinellin johtama Super 99 -markettiketju kasvoi v\xc3\xa4hitellen Panaman suurimmaksi  ja h\xc3\xa4n toimii edelleen sen johtokunnan puheenjohtajana. Martinellilla on liiketoimia my\xc3\xb6s muovialalla, pankkitoiminnassa ja mediassa._NEWLINE_Martinelli l\xc3\xa4hti alun perin mukaan Partido Solidaridadin toimintaan, mutta l\xc3\xa4hestyi my\xc3\xb6s sosiaalidemokraattista Partido Revolucionario Democr\xc3\xa1tico -puolueetta ja tuki sit\xc3\xa4 vaalirahalla._NEWLINE_Martinelli nimitettiin 1994 sosiaaliturvakassan johtoon PRD:n Ernesto P\xc3\xa9rez Balladaresin virkakauden aikana. H\xc3\xa4n johti maan sairaalauudistusta. H\xc3\xa4n ehdotti my\xc3\xb6s julkisen palvelun osien yksityist\xc3\xa4mist\xc3\xa4, mik\xc3\xa4 kohtasi vastarintaa. Martinellin v\xc3\xa4lit PRD:hen katkesivat 1996, kun P\xc3\xa9rez Balladares erotti h\xc3\xa4net sosiaaliturvakassan johtajan paikalta._NEWLINE_Vuonna 1998 h\xc3\xa4n perusti Cambio Democr\xc3\xa1tico -puolueen ja liittoutui oikeistolaisen Partido Paname\xc3\xb1istastan ja Movimiento Liberal Republicano Nacionalistan kanssa. Martinelli kampanjoi korruptiota ja rikollisuutta vastaan, sosiaaliturvan parannuksen ja infrastruktuurin kehityksen puolesta._NEWLINE_H\xc3\xa4n oli tukemassa Mireya Elisa Moscoson valintaa presidentiksi ja vuosina 1999\xe2\x80\x932003 h\xc3\xa4n oli Panaman kanavan johtokunnan puheenjohtajana ja kanavasta vastaavana ministerin\xc3\xa4. Martinelli pyrki presidentiksi vuoden 2004 vaaleissa, jolloin h\xc3\xa4n sai noin 5\xc2\xa0% \xc3\xa4\xc3\xa4nist\xc3\xa4._NEWLINE_Vuoden 2009 vaaleihin h\xc3\xa4n l\xc3\xa4hti ennakkosuosikkina. Suurin konservatiivipuolue Paname\xc3\xb1ista ei halunnut tukea h\xc3\xa4nt\xc3\xa4, vaan halusi asettaa ehdokkaakseen puolueen uuden johtajan Juan Carlos Varelan, jota Martinelli syytti Moscoson s\xc3\xa4tkynukeksi. Varelan kannatus j\xc3\xa4i kuitenkin kyselyiss\xc3\xa4 alle 15\xc2\xa0%:n ja Varelasta tuli Martinellin varapresidenttiehdokas. Martinelli-Varela-lista sai yli 60\xc2\xa0% \xc3\xa4\xc3\xa4nist\xc3\xa4 voittaen selv\xc3\xa4sti p\xc3\xa4\xc3\xa4vastustajansa, hallitsevan PRD:n Balbina Herreran. Martinellin voitto p\xc3\xa4\xc3\xa4tti demokratian palaamisesta, vuodesta 1989 vuorotellen l\xc3\xa4htien vuorotellen hallinneiden arnulfista-paname\xc3\xb1ista-konservatiivien ja PRD:n sosiaalidemokraattien vallan._NEWLINE_Martinelli sopi syksyll\xc3\xa4 2009 Yhdysvaltain kanssa kahden sotilastukikohdan avaamisesta maahan. Yhdysvaltalaisjoukot olivat poistuneet maasta 1999, kun Panaman kanavan vuokrasopimus p\xc3\xa4\xc3\xa4ttyi.'